familielighed
Familielighed, et begreb i (den senere) Wittgensteins filosofi, der angår sammenhængen mellem et sprogligt, refererende udtryk og de genstande, det udpeger (refererer til).

Ludwig Wittgenstein pointerer, at de genstande, udtrykket refererer til, ikke nødvendigvis har en bestemt egenskab til fælles, men muligvis blot ligner hinanden mht. et netværk af egenskaber, på samme måde som medlemmerne af en familie kan ligne hinanden, uden at de alle har en bestemt egenskab tilfælles.
Fx kan en søn ligne sin far, og sønnesønnen ligne sønnen, uden at sønnesønnen og farfaderen behøver at ligne hinanden.